SK Úradný vestník Európskej únie C 99/20

Uverejnenie žiadosti podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2016/C 99/07)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

JEDNOTNÝ DOKUMENT

„KRČKO MASLINOVO ULJE“

EÚ č.: HR-PDO-0005-01345 – 19.6.2015

CHOP ( X ) CHZO ( )

1. Názov

„Krčko maslinovo ulje“

2. Členský štát alebo tretia krajina

Chorvátsko

3. Opis poľnohospodárskeho výrobku alebo potraviny

3.1. Druh výrobku

Trieda 1.5. Oleje a tuky (maslo, margarín, oleje atď.)

3.2. Opis výrobku, na ktorý sa vzťahuje názov uvedený v bode 1

„Krčko maslinovo ulje“ je extra panenský olivový olej, ktorý sa získava priamo z plodov olivovníka mechanickým spôsobom.

V čase umiestnenia na trh musí mať výrobok „Krčko maslinovo ulje“ tieto

— fyzikálno-chemické vlastnosti: — obsah voľných mastných kyselín: ≤ 0,50 %, — peroxidové číslo ≤ 8,0 mmol O2/kg, — špecifická extinkcia v UV žiarení: K270 ≤ 0,20, K232 ≤ 2,25;

— organoleptické vlastnosti: — aróma: po čerstvých olivách, ovocí a listoch/tráve (medián ≥ 1,0), — chuť: po zdravých a čerstvých olivách, pričom horkosť a pikantnosť nadobúdajú tieto hodnoty: horkosť: medián ≥ 2,0, pikantnosť: medián ≥ 2,0.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

„Krčko maslinovo ulje“ sa vyrába z kultivarov olív Debela, Naška, Rošulja a Slatka, ktoré sú na ostrove Krk autochtónne a ktoré spoločne alebo jednotlivo musia predstavovať aspoň 80 % výrobku. Kultivary olív, ktoré sa pestujú vo vymedzenej zemepisnej oblasti a uvádzajú sa v bode 4, možno na výrobu takisto použiť, nesmú však tvoriť viac než 20 % olivového oleja a tento 20 % podiel nesmie mať významný vplyv na kvalitu konečného výrobku.

Opis jednotlivých kultivarov olív:

Debela (synonymá: Lošinjka, Krčka krupna) Plody sú veľké a veľmi mäsité. Priemerná hmotnosť plodu je 4,6 g, pričom olej tvorí až 20 %. Tento kultivar je odolný voči vetru, suchu a chladu. Používa sa na extrakciu oleja, ale aj na konzumáciu ako stolové olivy.

Naška (synonymum: Drobnica) Tento kultivar má oblé a pretiahnuté plody, ktoré priemerne vážia 2 g. Používa sa na extrakciu oleja. Olej tvorí až 19 % plodu. Pravidelne hojne rodí a slúži aj na opeľovanie ostatných kultivarov olív. Je citlivý na chlad a vietor Bora.

Rošulja Plody sú stredne veľké, okrúhle s hmotnosťou priemerne 3,2 g, pričom olej tvorí priemerne 19,4 % plodu. Je citlivý na vietor Bora.

Slatka (synonymum: Plominka) Plody sú mäsité a špicaté s priemernou hmotnosťou 2,8 g. Olej tvorí až 16 % plodu. Tento kultivar výdatne rodí a jeho plody sa používajú na extrakciu oleja aj ako potravina. Je odolný voči zime a mrazu.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Všetky fázy výroby oleja „Krčko maslinovo ulje“ sa musia uskutočniť v zemepisnej oblasti uvedenej v bode 4.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

„Krčko maslinovo ulje“ sa musí plniť v zemepisnej oblasti uvedenej v bode 4, čo výrazne prispieva k lepšej kontrole vysledovateľnosti, ktorá by sa mimo výrobnej oblasti ťažšie vykonávala, ako aj k zachovaniu kvality, ku ktorej ohrozeniu by mohlo v dôsledku prepravy dôjsť. Výrobok „Krčko maslinovo ulje“ je citlivý na vonkajšie vplyvy (svetlo, teplota a vzduch) a každá zbytočná preprava a balenie mimo výrobnej oblasti by mohli mať zlý vplyv na jeho fyzikálno-chemické a organoleptické vlastnosti. „Krčko maslinovo ulje“ možno plniť do 100 ml, 250 ml, 500 ml, 750 ml alebo 1 l nádob.

3.6. Špecifické pravidlá označovania výrobku, na ktorý sa vzťahuje registrovaný názov

Uvedenie názvu poľnohospodárskeho podniku, jeho špecifickej lokality, uvedenie toponým resp. skutočnosti, že olej sa plnil v poľnohospodárskom podniku alebo v združení poľnohospodárskych podnikov nachádzajúcich sa v oblasti výroby je povolené len v prípade, že výrobok bol získaný výhradne z olív olivovníkov pestovaných v olivových hájoch príslušného poľnohospodárskeho podniku, t. j. olivových hájoch nachádzajúcich sa vo vymedzenej zemepisnej oblasti uvedenej v bode 4.

Pri uvádzaní výrobku na trh v ktoromkoľvek druhu obalu sa ako súčasť označenia uvádza názov „Krčko maslinovo ulje“, ktorý sa veľkosťou, typom a farbou písma (typografiou) musí výrazne odlišovať od akéhokoľvek iného nápisu.

Na nádobe sa takisto musí uviesť logo zobrazené na obrázku 1.

Obrázok 1

Logo oleja „Krčko maslinovo ulje“

Všetci používatelia označenia, ktorí umiestňujú tento výrobok na trh v súlade s jeho špecifikáciou, majú právo používať uvedené logo za rovnakých podmienok.

4. Stručné vymedzenie zemepisnej oblasti

Výroba „Krčko maslinovo ulje“ sa uskutočňuje výhradne na ostrove Krk a menších ostrovoch nachádzajúcich sa v rámci administratívnych hraníc týchto miestnych samosprávnych jednotiek ostrova: mesto Krk a obce Baška, Vrbnik, Punat, Dobrinj, Malinska-Dubašnica a Omišalj.

5. Súvislosť so zemepisnou oblasťou

Terén ostrova Krk má všetky charakteristické vlastnosti Dinárskej horskej sústavy v pobrežnom a ostrovnom pásme, ktoré je vhodné na rozvoj pestovania olivovníkov. Pôdny povrch ostrova je veľmi rôznorodý a všeobecne sa opisuje ako „antropogénne pôdy“, čím sa myslia regozeme, na ktorých sa nachádzajú olivové háje, vinohrady a ovocné sady.

Jednou z jedinečných charakteristík ostrova Krk je výrazne kamenistá pôda olivových hájov. Keďže v tomto prostredí nemožno používať poľnohospodárske mechanizmy, takmer všetky úkony počnúc pôdnymi prácami až po zber olív sa uskutočňujú ručne.

Výsledkom ťažkej práce poľnohospodárov na ostrove vznikli malé políčka úrodnej pôdy. Prebytočné kamene sa vŕšia na nespočetné množstvo kôp, ktoré miestni poľnohospodári využívajú na stavbu kamenných múrov. Najcennejšou poľnohospodárskou pôdou sú regozeme, ktoré vznikli na vrstvách flyšu, pričom najviac prevládajú hnedozeme, ktoré vznikli na vápencovom a dolomitom podklade, s rôznym, ale najčastejšie s vysokým obsahom skalného podložia. Mnohé olivové háje sú vysadené na pôdach typu terra rossa, ktoré väčšinou vznikli z čistého vápenca. Niektoré olivové háje rastú aj na kamenistých pôdach väčšinou obsahujúcich skeletové hnedozeme a pôdy typu terra rossa. Olivovníky možno v takýchto oblastiach vysádzať len po vykopaní a odstránení kamenia, po postavení suchých kamenných múrov, vytvorení terás a zúrodnení pôdy. Takto vznikli jednotlivé malé parcely (nazývané „kazetice“ alebo „škrape“, ľudovo nazývané aj „škatule“ alebo „particele“), na ktorých sa vysadili olivovníky.

Priemerná ročná teplota vzduchu na ostrove Krk je 14,16 °C. Najteplejšími mesiacmi roka sú máj až september. Priemerná teplota vzduchu v lete je 22,8 °C. Najchladnejšími mesiacmi sú december, január a február. Počas týchto mesiacov môže teplota klesnúť pod 0 °C. Najchladnejším mesiacom je január a najhorúcejším júl.

Hlavné vetry sú Bora, Jugo (Sirocco) a Mistrál. Jugo je významným vetrom zabezpečujúcim, že olivy majú dostatok vlhkosti.

Zrážky nie sú rovnomerné. Najvyššie sú na jeseň a najnižšie v lete. Priemerné zrážky v okolí mesta Krk sa pohybujú medzi 1 070 mm a 1 090 mm. V určitých oblastiach (mikroklímach) sú zrážky na meter štvorcový asi o 10 – 20 % vyššie alebo nižšie.

Zrážky vo forme snehu sa vyskytujú priemerne asi tri dni v roku, na pôdnom povrchu však zostávajú len jeden deň v roku.

Na ostrove Krk sa pestuje škála autochtónnych olivových kultivarov– Naška, Debela, Rošulja a Slatka, ktoré sú odolné voči nízkym teplotám, a tak prispievajú k špecifickosti oleja „Krčko maslinovo ulje“. Pestovatelia na ostrove Krk stáročia uskutočňovali selekciu kultivarov, ktoré by sa najlepšie adaptovali na túto oblasť.

Kultivar Debela je odolný voči vetru, suchu a chladu, pričom výnosnosť oleja je veľmi vysoká. Kultivar Naška je takisto olejnatý a dobre slúži na opeľovanie ostatných kultivarov. Olivy kultivaru Rošulja majú vysoký podiel oleja výnimočnej kvality. Olivy kultivaru Slatka sú zase odolné voči chladu a mrazu.

Analýzou obsahu alifatických uhľovodíkov v olejoch získaných z kultivarov olivovníkov z ostrova Krk sa potvrdilo, že zloženie frakcie alifatických uhľovodíkov kultivaru Naška je úplne iné ako zloženie frakcie alifatických uhľovodíkov ostatných kultivarov na ostrove. Zaujímavé je najmä to, že toto zloženie sa úplne líši od všetkých príkladov doteraz uvádzaných v odbornej literatúre. Profil obsahu alifatických uhľovodíkov kultivaru Naška je podobný ako profil španielskeho kultivaru Empeltre. Táto skutočnosť môže takisto slúžiť ako dôkaz o pôvode tohto oleja.

Olej „Krčko maslinovo ulje“ sa vyznačuje dominantnou arómou olív, ovocia, listov a trávy, ktorá pochádza z bohatosti prchavých zložiek zaokrúhľujúcich senzorický profil oleja.

Horkosť a pikantnosť (horkosť: medián ≥ 2,0, pikantnosť: medián ≥ 2,0) sú niektoré z kladných vlastností oleja „Krčko maslinovo ulje“. Sú výsledkom vysokého obsahu polyfenolov v tomto oleji, ktorý prispieva aj k jeho antioxidačným vlastnostiam a chráni ho pred zhoršením kvality v dôsledku oxidácie. Pestovatelia olív priamo ovplyvňujú vlastnosti „Krčko maslinovo ulje“ najmä tým, že osobitnú pozornosť venujú obdobiam zberu, ako aj rýchlosti a metóde spracovania olív. Zber počas skorých fáz dozrievania olív a ich následné rýchle spracovanie majú priamy vplyv na množstvo polyfenolov a na horkosť resp. pikantnosť oleja, pričom mediány majú hodnotu najmenej 2. Skoršie obdobia zberu a rýchlosť spracovania majú takisto vplyv na nízky podiel voľných mastných kyselín (menej ako 0,5 %) a nízku hodnotu peroxidového čísla (menej ako 8 mmol).

Krk je najsevernejším ostrovom Chorvátska a miestom v stredozemnej oblasti s najväčším kontinentálnym vplyvom na klimatické podmienky. Je dobre známym faktom, že z olív vypestovaných v takýchto podmienkach sa vyrába olej s vysokým podielom kyseliny olejovej a polyfenolov, vďaka ktorým sa uchováva kvalita „Krčko maslinovo ulje“, ako aj jeho čerstvosť a aromatickosť.

Chladné zimy (dokonca s prítomnosťou snehu), horúce a suché letá a ťažké pôdne podmienky vyvolávajú biologickú záťaž, na ktorú olivy reagujú tým, že tvoria sekundárne metabolity ako polyfenoly, ktoré predstavujú vysokohodnotné zložky, ktoré výrobku „Krčko maslinovo ulje“ dodávajú špecifické vlastnosti.

Výrobok s názvom „Krčko maslinovo ulje“ je výsledkom vzájomného pôsobenia miestnych environmentálnych faktorov, autochtónnych kultivarov, ľudských faktorov a tradície pestovania olív a výroby olivového oleja, ktoré sú jedinečné pre ostrov Krk.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

http://www.mps.hr/UserDocsImages/HRANA/KRCKO%20MASLINOVO%20ULJE/Specifikacija%20proizvoda-%20KRČKO%20MASLINOVO%20ULJE.pdf

(1) Ú. v. EÚ L 343, 14.12.2012, s. 1.